**ΚΑΝΟΝΙΣΜΟΣ ΑΔΕΙΩΝ – Μέρος Β’**

**ΑΔΕΙΑ ΦΟΡΕΑ ΣΩΡΕΥΤΙΚΉΣ ΕΚΠΡΟΣΩΠΗΣΗΣ ΠΑΡΑΓΩΓΩΝ &**

**ΑΔΕΙΑ ΦΟΡΕΑ ΣΩΡΕΥΤΙΚΉΣ ΕΚΠΡΟΣΩΠΗΣΗΣ ΚΑΤΑΝΑΛΩΤΩΝ ΗΛΕΚΤΡΙΚΗΣ ΕΝΕΡΓΕΙΑΣ**

**ΚΕΦΑΛΑΙΟ Α’**

**ΓΕΝΙΚΕΣ ΔΙΑΤΑΞΕΙΣ**

**Άρθρο 1**

**Πεδίο εφαρμογής**

Ο παρών Κανονισμός εφαρμόζεται για τη χορήγηση, τροποποίηση, παράταση, μεταβίβαση και ανάκληση της άδειας Φορέα Σωρευτικής Εκπροσώπησης παραγωγών και της άδειας Φορέα Σωρευτικής Εκπροσώπησης καταναλωτών ηλεκτρικής ενέργειας (εφεξής «Άδειες ΦΟΣΕ»).

**Άρθρο 2**

**Ορισμοί**

1. Οι όροι που περιλαμβάνονται στην παρούσα απόφαση έχουν την έννοια που τους αποδίδεται στους ν. 4001/2011, ν. 4414/2016, ν. 4425/2016 και 4342/2015.
2. Ειδικότερα, για την εφαρμογή του παρόντος Κανονισμού, οι όροι που χρησιμοποιούνται στις διατάξεις του έχουν την ακόλουθη έννοια:

(α) «Νόμος»: ο νόμος 4001/2011, όπως ισχύει.

(β) «Άδεια Φορέα Σωρευτικής Εκπροσώπησης παραγωγών»: η άδεια που χορηγείται για τη σωρευτική εκπροσώπηση παραγωγών ηλεκτρικής ενέργειας από ΑΠΕ και από μονάδες αποθήκευσης στις Αγορές Ηλεκτρικής Ενέργειας.

(γ) «Άδεια Φορέα Σωρευτικής Εκπροσώπησης καταναλωτών ηλεκτρικής ενέργειας»: η άδεια που χορηγείται για τη σωρευτική εκπροσώπηση καταναλωτών ηλεκτρικής ενέργειας ως προς την παροχή υπηρεσιών απόκρισης ζήτησης και για την εκπροσώπηση φορτίου συνδεδεμένου με το δίκτυο Ηλεκτρικών Οχημάτων.

(γ) «Άδεια ΦΟΣΕ»: η Άδεια Φορέα Σωρευτικής Εκπροσώπησης παραγωγών ή η Άδεια Φορέα Σωρευτικής Εκπροσώπησης καταναλωτών ηλεκτρικής ενέργειας.

**ΚΕΦΑΛΑΙΟ Β’**

**ΔΙΑΔΙΚΑΣΙΑ ΥΠΟΒΟΛΗΣ ΑΙΤΗΣΗΣ ΓΙΑ ΧΟΡΗΓΗΣΗ ΑΔΕΙΑΣ ΦΟΡΕΑ ΣΩΡΕΥΤΙΚΉΣ ΕΚΠΡΟΣΩΠΗΣΗΣ**

**Άρθρο 3**

**Δικαίωμα και προϋποθέσεις υποβολής αίτησης για χορήγηση Άδειας Φορέα Σωρευτικής Εκπροσώπησης παραγωγών και Άδειας Φορέα Σωρευτικής Εκπροσώπησης καταναλωτών ηλεκτρικής ενέργειας**

1. Δικαίωμα υποβολής αίτησης για χορήγηση Άδειας ΦΟΣΕ έχουν τα νομικά πρόσωπα που έχουν τη μορφή της ανώνυμης εταιρείας, εταιρείας περιορισμένης ευθύνης, ιδιωτικής κεφαλαιουχικής εταιρείας καθώς και οι Ενεργειακές Κοινότητες του ν. 4513/2018 που: α) έχουν συσταθεί νόμιμα και εδρεύουν σε κράτος μέλος της Ευρωπαϊκής Ένωσης, του Ευρωπαϊκού Οικονομικού Χώρου (Ε.Ο.Χ.) και σε χώρες της Ενεργειακής Κοινότητας ή σε τρίτες χώρες, εφόσον σχετικό δικαίωμα απορρέει από διμερή συμφωνία που η χώρα έχει συνάψει με την Ελλάδα ή την Ευρωπαϊκή Ένωση, ή β) έχουν συστήσει νομίμως υποκατάστημα στην Ελλάδα.

2. Δικαίωμα υποβολής αίτησης για τη χορήγηση Άδειας ΦΟΣΕ έχουν τα νομικά πρόσωπα τα οποία διαθέτουν κατά τη στιγμή υποβολής της αίτησης το εταιρικό κεφάλαιο που καθορίζεται στην παρ. [∙] του άρθρου [∙] ν. 4001/2011, ήτοι [60.000] ευρώ.

3. Το ίδιο νομικό πρόσωπο δύναται να αποκτήσει Άδεια Φορέα Σωρευτικής Εκπροσώπησης παραγωγών και Άδεια Φορέα Σωρευτικής Εκπροσώπησης καταναλωτών ηλεκτρικής ενέργειας κατόπιν υποβολής των σχετικών αιτήσεων για χορήγηση των εν λόγω Αδειών σύμφωνα με τα προβλεπόμενα στον παρόντα Κανονισμό Αδειών.

**Άρθρο 4**

**Διαδικασία υποβολής αίτησης**

1. Η αίτηση για τη χορήγηση Άδειας ΦΟΣΕ υποβάλλεται ηλεκτρονικά στη ΡΑΕ μέσω αποστολής στην ηλεκτρονική διεύθυνση [info@rae.gr](mailto:info@rae.gr), σύμφωνα με το Έντυπο Αίτησης για τη Χορήγηση Άδειας ΦΟΣΕ το οποίο καθορίζεται στο Παράρτημα 1. Με την αίτηση συνυποβάλλονται υποχρεωτικά όλα τα έγγραφα και στοιχεία που προβλέπονται στο Παράρτημα Ι, καθώς και απόδειξη για την καταβολή των τυχόν προβλεπόμενων τελών βάσει του άρθρου 38 του Νόμου. Όλα τα έγγραφα και στοιχεία φέρουν ενιαία αρίθμηση και ακολουθούν τη δομή του Παραρτήματος ανά μέρος, παράγραφο και υποπεριπτώσεις.

2. Η αίτηση για τη χορήγηση Άδειας ΦΟΣΕ υποβάλλεται οποτεδήποτε, εκτός εάν ορίζεται διαφορετικά στο Νόμο.

3. Τα τέλη που καταβάλλονται για την εξέταση της αίτησης, δεν επιστρέφονται.

**Άρθρο 5**

**Παραδεκτό της αίτησης**

1. Η αίτηση θεωρείται τυπικά πλήρης, εφόσον υποβάλλεται σύμφωνα με τα προβλεπόμενα στο άρθρο 4 του παρόντος Κανονισμού και συνοδεύεται από το σύνολο των στοιχείων και εγγράφων που προβλέπονται στα σχετικά Παραρτήματα. Η αίτηση που δεν υποβάλλεται σύμφωνα με τα ανωτέρω απορρίπτεται ως απαράδεκτη και δύναται να επιστραφεί στον αιτούντα κατόπιν αιτήματός του.

2. Οι αιτήσεις καταχωρίζονται σε Ειδικό Μητρώο Αδειών ΦΟΣΕ που τηρείται στη ΡΑΕ.

**Άρθρο 6**

**Δημοσιοποίηση αίτησης**

Η ΡΑΕ, εντός προθεσμίας δεκαπέντε (15) ημερών από την υποβολή της αίτησης και εφόσον έχει καταβληθεί το τυχόν προβλεπόμενο τέλος, δημοσιεύει στην ιστοσελίδα της περίληψη των βασικών στοιχείων της αίτησης, όπως αυτά έχουν δηλωθεί από τον αιτούντα, και ιδίως τα ακόλουθα: α) την επωνυμία του αιτούντος νομικού προσώπου, β) το είδος της αιτηθείσας Άδειας ΦΟΣΕ, γ) σύντομη περιγραφή της υπό αδειοδότηση δραστηριότητας, δ) αναφορά στη δυνατότητα υποβολής αιτιολογημένων αντιρρήσεων ενώπιον της ΡΑΕ, εντός της προθεσμίας της παραγράφου 1 του άρθρου 7, καθώς και ε) κάθε άλλη πληροφορία ή στοιχείο που η Αρχή κρίνει απαραίτητο να δημοσιευθεί.

**Άρθρο 7**

**Αντιρρήσεις**

1. Όποιος θεμελιώνει έννομο συμφέρον δύναται, εντός αποκλειστικής προθεσμίας δεκαπέντε (15) ημερών από τη δημοσίευση της αίτησης στην ιστοσελίδα της ΡΑΕ, να υποβάλει ενώπιον της ΡΑΕ αντιρρήσεις σχετικά με την υποβληθείσα αίτηση, οι οποίες συνοδεύονται από όλα τα αναγκαία έγγραφα και στοιχεία που τεκμηριώνουν τους ισχυρισμούς του.

2. Αντιρρήσεις που υποβάλλονται εκπρόθεσμα ή από πρόσωπα που δεν έχουν έννομο συμφέρον ή δεν συνοδεύονται από τα αναγκαία για την τεκμηρίωση τους στοιχεία, απορρίπτονται ως απαράδεκτες.

3. Η ΡΑΕ κοινοποιεί στον αιτούντα τις παραδεκτές αντιρρήσεις που υποβλήθηκαν σχετικά με την αίτηση του. Ο αιτών δύναται να υποβάλει τις απόψεις του επί των αντιρρήσεων, εντός προθεσμίας δέκα (10) ημερών από την κοινοποίησή τους.

**ΚΕΦΑΛΑΙΟ Γ΄**

**ΔΙΑΔΙΚΑΣΙΑ ΑΞΙΟΛΟΓΗΣΗΣ ΑΙΤΗΣΕΩΝ ΚΑΙ ΑΠΟΦΑΣΗ ΓΙΑ ΤΗ ΧΟΡΗΓΗΣΗ ΑΔΕΙΑΣ**

**Άρθρο 8**

**Αξιολόγηση Αιτήσεων - Υποβολή συμπληρωματικών στοιχείων**

1. Μετά την παρέλευση της προθεσμίας υποβολής αντιρρήσεων, η ΡΑΕ αξιολογεί την αίτηση για χορήγηση Άδειας ΦΟΣΕ. Κατά το στάδιο αξιολόγησης της αίτησης, η ΡΑΕ δύναται, κατά την κρίση της:

(α) Να ζητά από τον αιτούντα, εντός τακτής προθεσμίας, την υποβολή οποιουδήποτε συμπληρωματικού ή διευκρινιστικού στοιχείου επί των ήδη υποβληθέντων στοιχείων, που, κατά την κρίση της, απαιτείται για την ολοκλήρωση της αξιολόγησης της αίτησης. Αν η προθεσμία παρέλθει άπρακτη, η αίτηση θεωρείται μη πλήρης και απορρίπτεται.

(β) Να ζητά από τους αρμόδιους Διαχειριστές οποιαδήποτε πληροφορία κρίνει αναγκαία.

2. Κατά τη διαδικασία αξιολόγησης των αιτήσεων, η ΡΑΕ αξιολογεί την πλήρωση των κριτηρίων του άρθρου 9 του παρόντος Κανονισμού.

3. Για την αξιολόγηση της αίτησης η ΡΑΕ λαμβάνει υπόψη: α) Την αίτηση, τα συνημμένα έγγραφα, τα πρόσθετα ή συμπληρωματικά στοιχεία και τυχόν διευκρινίσεις, που υποβλήθηκαν στη ΡΑΕ. β) Τις αντιρρήσεις που υποβλήθηκαν καθώς και τις απόψεις του αιτούντος επί αυτών. γ) Πληροφορίες και στοιχεία που ζητήθηκαν από τη ΡΑΕ βάσει της παραγράφου 1 του παρόντος άρθρου. δ) Κάθε άλλο πρόσθετο στοιχείο ή πληροφορία που περιήλθε σε γνώση της Αρχής με οποιοδήποτε τρόπο και που κατά την κρίση της είναι απαραίτητο για την αξιολόγηση της αίτησης.

**Άρθρο 9**

**Κριτήρια αξιολόγησης**

1. Κατά τη διαδικασία αξιολόγησης των αιτήσεων, η ΡΑΕ αξιολογεί την πλήρωση των κριτηρίων αξιολόγησης της παραγράφου [∙] του άρθρου [∙] του Νόμου, όπως κάτωθι εξειδικεύονται:

(α) Τα ιδιαίτερα οργανωτικά, διοικητικά και οικονομικά χαρακτηριστικά του αιτούντος, ιδίως:

αα) Την τεχνική του εμπειρία σε θέματα που αφορούν την άσκηση της δραστηριότητας στην οποία αφορά η αίτηση, όπως αυτή αποδεικνύεται από τα έγγραφα και στοιχεία που προσκομίζονται σύμφωνα με το Παράρτημα 1 του παρόντος Κανονισμού.

ββ) Την οργανωτική και διοικητική δομή του, η οποία θα πρέπει να είναι κατάλληλη ώστε να διασφαλίζεται η αξιόπιστη, συνετή και χρηστή άσκηση της αιτηθείσας δραστηριότητας, όπως αυτή αποδεικνύεται από τα έγγραφα και στοιχεία που προσκομίζονται σύμφωνα με το Παράρτημα 1 του παρόντος Κανονισμού.

γγ) Την αναγκαία χρηματοοικονομική ευρωστία και φερεγγυότητα του για την υλοποίηση της δραστηριότητας, όπως αυτή αποδεικνύεται από τα έγγραφα και στοιχεία που προσκομίζονται σύμφωνα με το Παράρτημα 1 του παρόντος Κανονισμού.

β) Τις πολιτικές διαχείρισης και προστασίας ευαίσθητων εμπορικών και προσωπικών δεδομένων, λαμβάνοντας ιδίως υπόψη το σχεδιασμό του αιτούντος όπως περιλαμβάνεται στο επιχειρηματικό του σχέδιο.

γ) Την προστασία των καταναλωτών, με σκοπό την παροχή υπηρεσιών υψηλού επιπέδου, λαμβάνοντας ιδίως υπόψη το σχεδιασμό του αιτούντος όπως περιλαμβάνεται στο επιχειρηματικό του σχέδιο.

δ) Ο αιτών έχει μετοχικό ή εταιρικό ή συνεταιριστικό κεφάλαιο που ανέρχεται σε τουλάχιστον εξήντα χιλιάδες ευρώ (60.000,00 €) όπως αυτό αποδεικνύεται από τα έγγραφα και στοιχεία που προσκομίζονται σύμφωνα με το Παράρτημα 1 του παρόντος Κανονισμού.

2. Αν έστω και ένα από τα κριτήρια δεν πληρούται, η αίτηση απορρίπτεται και τα υπόλοιπα κριτήρια δεν εξετάζονται.

**Άρθρο 10**

**Απόφαση επί της Αίτησης**

1. Η ΡΑΕ αποφασίζει για τη χορήγηση της Άδειας ΦΟΣΕ ή την απόρριψη της αίτησης εντός προθεσμίας τεσσάρων (4) μηνών από την ημερομηνία υποβολής της.

2. Η απόφαση της ΡΑΕ με την οποία εγκρίνεται η αίτηση περιλαμβάνει κατ΄ ελάχιστον τα ακόλουθα στοιχεία:

(α) Tα στοιχεία του κατόχου της Άδειας ΦΟΣΕ.

(β) Το είδος της Άδειας ΦΟΣΕ.

(γ) Τους γενικούς όρους της Άδειας ΦΟΣΕ κατά τα προβλεπόμενα στα Παραρτήματα 2 και 3 του παρόντος Κανονισμού, καθώς και κάθε άλλο ειδικό όρο, πρόσθετη υποχρέωση ή περιορισμό κατά τα προβλεπόμενα στο άρθρο 11.

3. Η απόφαση της ΡΑΕ με την οποία χορηγείται Άδεια ΦΟΣΕ, κοινοποιείται στον αιτούντα, και καταχωρίζεται στο Μητρώο Αδειών, το οποίο τηρεί η ΡΑΕ και αναρτάται στην ιστοσελίδα της.

4. Η απόφαση της ΡΑΕ με την οποία απορρίπτεται αιτιολογημένα αίτηση για τη χορήγηση Άδειας ΦΟΣΕ, κοινοποιείται στον αιτούντα και αναρτάται στην ιστοσελίδα της.

**Άρθρο 11**

**Όροι και περιορισμοί στην άσκηση δικαιωμάτων που παρέχονται με την Άδεια ΦΟΣΕ**

Στην Άδεια ΦΟΣΕ περιλαμβάνονται γενικοί όροι, όπως καθορίζονται στα Παραρτήματα 2 και 3 του παρόντος Κανονισμού. Οι γενικοί όροι αποτελούν τους ελάχιστους όρους της Άδειας ΦΟΣΕ. Η ΡΑΕ, κατά τη χορήγηση ή την τροποποίηση της Άδειας ΦΟΣΕ, δύναται να επιβάλλει ειδικούς όρους, ή περιορισμούς στην άσκηση των δικαιωμάτων που παρέχονται με αυτήν, εφόσον αυτό κρίνεται αναγκαίο, ιδίως στις περιπτώσεις που κατά την κρίση της απαιτείται για λόγους προστασίας των καταναλωτών, του δημοσίου συμφέροντος, του ανταγωνισμού και της ασφάλειας εφοδιασμού.

**Άρθρο 12**

**Χρονική διάρκεια ισχύος Αδειών - Παράταση**

1. Η Άδεια ΦΟΣΕ χορηγείται για χρονικό διάστημα είκοσι (20) ετών και η διάρκειά της μπορεί να παραταθεί κατόπιν αιτήματος του κατόχου της το οποίο υποβάλλεται το αργότερο τέσσερις (4) μήνες πριν από τη λήξη της διάρκειας ισχύος της. Εάν το αίτημα είναι εκπρόθεσμο απορρίπτεται ως απαράδεκτο. Με την αίτηση υποβάλλεται:

(α) Πρόταση για την επιθυμητή διάρκεια της αιτούμενης παράτασης, η οποία δεν μπορεί να υπερβαίνει την αρχική διάρκεια ισχύος της Άδειας ΦΟΣΕ.

(β) Όλα τα έγγραφα και στοιχεία του Παραρτήματος 1, καθώς και κάθε άλλο στοιχείο το οποίο ο αιτών κρίνει σκόπιμο για την αιτιολόγηση του αιτήματος.

(γ) Απόδειξη για την καταβολή του τυχόν προβλεπόμενου τέλους του άρθρου 38 του Νόμου.

(δ) Υπεύθυνη δήλωση του κατόχου της Άδειας ΦΟΣΕ ότι: αα) κατά την υποβολή του αιτήματος για παράταση ασκεί τη δραστηριότητα για την οποία αιτείται παράταση και ββ) έχει εκπληρώσει όλες τις προβλεπόμενες από την κείμενη νομοθεσία υποχρεώσεις του αναφορικά με την αιτούμενη δραστηριότητα.

2. Το αίτημα παράτασης αξιολογείται από τη ΡΑΕ σύμφωνα με τη διαδικασία των άρθρων 4 έως 8 του παρόντος Κανονισμού. Η Άδεια ΦΟΣΕ δύναται να παραταθεί για χρονικό διάστημα που δεν μπορεί να υπερβαίνει την αρχική διάρκεια ισχύος της, κατά τα προβλεπόμενα στην παράγραφο 1 του παρόντος άρθρου.

**ΚΕΦΑΛΑΙΟ Δ΄**

**ΤΡΟΠΟΠΟΙΗΣΗ, ΜΕΤΑΒΙΒΑΣΗ ΚΑΙ ΑΝΑΚΛΗΣΗ ΑΔΕΙΩΝ**

**Άρθρο 13**

**Τροποποίηση Άδειας ΦΟΣΕ**

1. Η Άδεια ΦΟΣΕ τροποποιείται είτε αυτεπάγγελτα από τη ΡΑΕ είτε κατόπιν αιτήματος του κατόχου της. Η ΡΑΕ δύναται να εκκινήσει τη διαδικασία της αυτεπάγγελτης τροποποίησης Άδειας ΦΟΣΕ, κατά την κρίση της, ιδίως όταν αυτό επιβάλλεται για λόγους δημοσίου συμφέροντος ή για την εναρμόνιση των όρων της Άδειας ΦΟΣΕ με την εθνική ή κοινοτική νομοθεσία.

2. Ο κάτοχος της Άδειας ΦΟΣΕ υποχρεούται να υποβάλει αίτηση τροποποίησης της Άδειας ΦΟΣΕ του στις κάτωθι περιπτώσεις:

(α) Αλλαγής της εταιρικής μορφής και της επωνυμίας του κατόχου της Άδειας ΦΟΣΕ.

(β) Παράτασης της διάρκειας ισχύος της Άδειας ΦΟΣΕ σύμφωνα με το άρθρο 12 του παρόντος Κανονισμού.

(γ) Προσθήκης ή τροποποίησης οποιουδήποτε ειδικού όρου της Άδειας ΦΟΣΕ.

(δ) Εταιρικού μετασχηματισμού συνεπεία του οποίου υποκαθίσταται αυτοδικαίως τρίτο νομικό πρόσωπο ως καθολικός διάδοχος στο σύνολο της περιουσίας του κατόχου της Άδειας ΦΟΣΕ, συμπεριλαμβανομένων των διοικητικών αδειών που έχουν εκδοθεί.

3. Δεν απαιτείται τροποποίηση της Άδειας ΦΟΣΕ στην περίπτωση μεταβολής στοιχείων που αναφέρονται στο άρθρο 15 του παρόντος Κανονισμού.

**Άρθρο 14**

**Διαδικασία Τροποποίησης**

1. Για την τροποποίηση της Άδειας ΦΟΣΕ κατόπιν αιτήματος του κατόχου της, ο κάτοχός της υποβάλλει στη ΡΑΕ αίτηση στην οποία αναφέρει λεπτομερώς την αιτούμενη μεταβολή, συνυποβάλλοντας τα αναγκαία έγγραφα και στοιχεία που τεκμηριώνουν το αίτημα του, καθώς και απόδειξη καταβολής του τυχόν προβλεπόμενου ανταποδοτικού τέλους του άρθρου 38 του Νόμου.

2. Η ΡΑΕ δύναται να καλέσει εγγράφως τον κάτοχο της Άδειας ΦΟΣΕ για την παροχή, εντός τακτής προθεσμίας, συμπληρωματικών ή διευκρινιστικών στοιχείων. Αν η προθεσμία παρέλθει άπρακτη, η αίτηση απορρίπτεται. Κατά την αξιολόγηση της αίτησης, η ΡΑΕ δύναται να εφαρμόζει τα προβλεπόμενα στις διατάξεις της παραγράφου 1 του άρθρου 8 του παρόντος Κανονισμού.

3. Η ΡΑΕ αναρτά στην ιστοσελίδα της περίληψη του αιτήματος τροποποίησης, εφόσον έχει καταβληθεί το τυχόν προβλεπόμενο τέλος ή, σε περίπτωση αυτεπάγγελτης τροποποίησης, την πρόθεση τροποποίησης και αιτιολόγηση της σκοπιμότητας αυτής. Εντός δεκαπέντε (15) ημερών από την ανάρτηση, πρόσωπα που έχουν έννομο συμφέρον, μπορούν να υποβάλουν στη ΡΑΕ αντιρρήσεις, οι οποίες συνοδεύονται από όλα τα έγγραφα και στοιχεία που είναι αναγκαία για την τεκμηρίωση τους. Αντιρρήσεις που υποβάλλονται εκπρόθεσμα ή από πρόσωπα που δεν έχουν έννομο συμφέρον ή δε συνοδεύονται από τα αναγκαία για την τεκμηρίωση τους στοιχεία, απορρίπτονται ως απαράδεκτες.

4. Η ΡΑΕ κοινοποιεί στον κάτοχο τις αντιρρήσεις που υποβλήθηκαν σχετικά με την αίτηση του. Ο κάτοχος της Άδειας ΦΟΣΕ έχει δικαίωμα εντός δέκα (10) ημερών από την κοινοποίηση των αντιρρήσεων να υποβάλει τις απόψεις του στη ΡΑΕ.

5. Η ΡΑΕ εξετάζει την αίτηση τροποποίησης ως προς το κριτήριο / τα κριτήρια αξιολόγησης που τυχόν επηρεάζονται από την προτεινόμενη μεταβολή, και δύναται να εφαρμόζει τα προβλεπόμενα στις διατάξεις της παραγράφου 1 του άρθρου 8 του παρόντος Κανονισμού.

6. Η απόφαση της ΡΑΕ εκδίδεται εντός προθεσμίας τεσσάρων (4) μηνών από τη δημοσιοποίηση της αίτησης στην ιστοσελίδα της σύμφωνα με τα οριζόμενα στην παράγραφο 3 του παρόντος άρθρου. Η απόφαση της ΡΑΕ κοινοποιείται στον αιτούντα (κάτοχο της Άδειας ΦΟΣΕ), αναρτάται στην ιστοσελίδα της ΡΑΕ και καταχωρίζεται στο Μητρώο Αδειών, το οποίο τηρεί η ΡΑΕ.

7. Οι ειδικοί όροι της Άδειας ΦΟΣΕ που τυχόν επιβάλλονται από τη ΡΑΕ επιπροσθέτως των γενικών όρων του Παραρτήματος 2, μπορούν να τροποποιούνται, είτε αυτεπαγγέλτως από τη ΡΑΕ, είτε μετά από αίτηση του κατόχου της Άδειας ΦΟΣΕ, εφόσον συντρέχουν ειδικοί λόγοι που αφορούν στην Άδεια ΦΟΣΕ και εφόσον δεν θίγονται το δημόσιο συμφέρον, τα συμφέροντα των καταναλωτών, τρίτων ή οι διατάξεις για την προστασία του ανταγωνισμού.

**Άρθρο 15**

**Υποχρέωση γνωστοποίησης**

1. Ο κάτοχος της Άδειας ΦΟΣΕ υποχρεούται να γνωστοποιεί εντός δεκαπέντε (15) ημερών από την πραγματοποιηθείσα μεταβολή, συνυποβάλλοντας τα αναγκαία στοιχεία και έγγραφα, αλλαγές που αφορούν:

(α) Την έδρα του νομικού προσώπου και τα στοιχεία επικοινωνίας.

(β) Τον αντίκλητο ή νόμιμο εκπρόσωπο του νομικού προσώπου.

(γ) Μεταβολές στη μετοχική / εταιρική / συνεταιριστική σύνθεση του κατόχου της Άδειας ΦΟΣΕ.

(δ) Μεταβολή του Δ.Σ. ή του Διαχειριστή της εταιρείας.

(ε) Μεταβολή του ύψους του μετοχικού / εταιρικού / συνεταιριστικού κεφαλαίου, εφόσον διατηρείται το ύψος του κεφαλαίου που απαιτεί κατ’ ελάχιστον ο Νόμος.

(στ) Αλλαγή οποιουδήποτε στοιχείου δεν αναγράφεται στην Άδεια ΦΟΣΕ.

2. Οι ανωτέρω αλλαγές δεν επάγονται τροποποίηση της Άδειας ΦΟΣΕ σύμφωνα με τη διαδικασία του άρθρου 13. Η μεταβολή καταχωρίζεται στο Μητρώο Αδειών που τηρεί η ΡΑΕ.

3. Σε περίπτωση μη τήρησης της προθεσμίας της παραγράφου 1 ή παράλειψης γνωστοποίησης μεταβολής που προβλέπεται στην παρ. 1, η ΡΑΕ δύναται να επιβάλει τις προβλεπόμενες από το νόμο και τον παρόντα Κανονισμό διοικητικές κυρώσεις.

4. Εφόσον μετά τη γνωστοποίηση της μεταβολής, σύμφωνα με την παράγραφο 1, η ΡΑΕ κρίνει ότι για τη μεταβολή θα πρέπει να ακολουθηθεί η διαδικασία τροποποίησης της Άδειας ΦΟΣΕ, ενημερώνει τον κάτοχο της Άδειας ΦΟΣΕ για την εφαρμογή της διαδικασίας που ορίζεται στο άρθρο 14.

5. Η ΡΑΕ μπορεί να καλέσει εγγράφως τον κάτοχο της Άδειας ΦΟΣΕ για την παροχή, εντός τακτής προθεσμίας, πληροφοριών και συμπληρωματικών στοιχείων σχετικά με τη γνωστοποιηθείσα μεταβολή.

**Άρθρο 16**

**Μεταβίβαση Άδειας ΦΟΣΕ**

1. Η Άδεια ΦΟΣΕ μεταβιβάζεται με απόφαση της ΡΑΕ κατόπιν υποβολής αίτησης από τον κάτοχο της Άδειας ΦΟΣΕ και σύμφωνα με τη διαδικασία που ορίζεται στα άρθρα 4 έως 8 του παρόντος Κανονισμού. Με τη μεταβίβαση της Άδειας ΦΟΣΕ, ο νέος κάτοχος της Άδειας ΦΟΣΕ υπεισέρχεται στο σύνολο των δικαιωμάτων και υποχρεώσεων που απορρέουν από αυτήν.

2. Η αίτηση μεταβίβασης περιλαμβάνει τα ακόλουθα: α) το νομικό πρόσωπο στο οποίο πρόκειται να μεταβιβασθεί η Άδεια ΦΟΣΕ, τους λόγους της αιτούμενης μεταβίβασης, καθώς και κάθε αναγκαίο στοιχείο που τεκμηριώνει το αίτημα αυτό, β) δήλωση αποδοχής της μεταβίβασης από το πρόσωπο στο οποίο ζητείται να μεταβιβαστεί η Άδεια ΦΟΣΕ, υπογεγραμμένη από το νόμιμο εκπρόσωπό του, γ) όλα τα στοιχεία του προσώπου στο οποίο πρόκειται να μεταβιβαστεί η Άδεια ΦΟΣΕ κατά τα προβλεπόμενα στο Παράρτημα 1 και δ) απόδειξη καταβολής τυχόν προβλεπόμενου τέλους βάσει του άρθρου 38 του Νόμου. Η αίτηση μεταβίβασης και όλα τα συνοδευτικά αυτής έγγραφα υποβάλλονται ηλεκτρονικά στη ΡΑΕ μέσω αποστολής στην ηλεκτρονική διεύθυνση [info@rae.gr](mailto:info@rae.gr).

3. Η Άδεια ΦΟΣΕ μεταβιβάζεται εφόσον ο προτεινόμενος νέος κάτοχος πληροί τις προϋποθέσεις του άρθρου 3 και τα κριτήρια που αναφέρονται στο άρθρο 9 του παρόντος Κανονισμού.

**Άρθρο 17**

**Ανάκληση Άδειας ΦΟΣΕ**

1. Η ΡΑΕ δύναται να ανακαλέσει την Άδεια ΦΟΣΕ στις ακόλουθες περιπτώσεις:

(α) Παράβασης του νομοθετικού πλαισίου που διέπει την άσκηση των δραστηριοτήτων σωρευτικής εκπροσώπησης, των κανονιστικών πράξεων που εκδίδονται κατ΄ εξουσιοδότηση του καθώς και των γενικών, ειδικών ή άλλων όρων και υποχρεώσεων που επιβάλλονται με την Άδεια ΦΟΣΕ ή την ισχύουσα εθνική και ευρωπαϊκή νομοθεσία.

(β) Όταν τα υποβληθέντα στοιχεία τα οποία αξιολογήθηκαν κατά τη διαδικασία χορήγησης / τροποποίησης της Άδειας ΦΟΣΕ ήταν εσφαλμένα, ψευδή ή παραπλανητικά και σε περίπτωση που διαπιστωθεί από τη ΡΑΕ υποβολή ψευδούς υπεύθυνης δήλωσης.

(γ) Κήρυξης του κατόχου της Άδειας ΦΟΣΕ σε πτώχευση, λύση ή σε κάθε περίπτωση παύσης της λειτουργίας του νομικού προσώπου κατόχου της Άδειας ΦΟΣΕ, ή οριστικής παύσης για οποιοδήποτε λόγο της άσκησης της δραστηριότητας για την οποία έχει χορηγηθεί η Άδεια ΦΟΣΕ.

(δ) Μετά από διαπίστωση αδυναμίας απόκτησης της ιδιότητας του Συμμετέχοντος στην Αγορά Επόμενης Ημέρας & στην Ενδοημερήσια Αγορά ή διαγραφής του Συμμετέχοντος σύμφωνα με τα προβλεπόμενα στον Κανονισμό του Χρηματιστηρίου Ενέργειας, ή/και αδυναμίας εγγραφής στα Μητρώα του Διαχειριστή του Συστήματος Μεταφοράς Ηλεκτρικής Ενέργειας σύμφωνα με τα προβλεπόμενα στον Κανονισμό της Αγοράς Εξισορρόπησης ή διαγραφής από τα εν λόγω μητρώα.

(ε) Σε περίπτωση που διαπιστώνεται παύση της πλήρωσης των κριτηρίων χορήγησης της Άδειας ΦΟΣΕ.

(στ) Σε περίπτωση μεταβολής η οποία δεν είναι σύμφωνη με τις διατάξεις των άρθρων 13 και 14 του παρόντος Κανονισμού και δεν έχουν τηρηθεί από τον κάτοχο της Άδειας ΦΟΣΕ οι σχετικές διαδικασίες.

(ζ) Κατόπιν αίτησης του κατόχου της Άδειας ΦΟΣΕ, συνυποβάλλοντας υπεύθυνη δήλωση στην οποία αναφέρεται η ημερομηνία παύσης της δραστηριότητας Σωρευτικής Εκπροσώπησης στις σχετικές αγορές του ν. 4425/2016.

2. Για τις ανωτέρω παραβάσεις η ΡΑΕ δύναται να επιβάλλει διοικητικό πρόστιμο σύμφωνα με τις διατάξεις του άρθρου 36 του Νόμου. Η ανάκληση της Άδειας ΦΟΣΕ δεν αποκλείει την επιβολή του προστίμου.

**Άρθρο 18**

**Διαδικασία ανάκλησης**

1. Σε κάθε περίπτωση που συντρέχει κάποια από τις προϋποθέσεις της παραγράφου 1 περ. (α) έως (στ) του άρθρου 17 του παρόντος Κανονισμού, η ΡΑΕ ζητά από τον κάτοχο της Άδειας ΦΟΣΕ την παροχή έγγραφων εξηγήσεων σχετικά με τη διαπιστούμενη παράβαση, εντός αποκλειστικής προθεσμίας δεκαπέντε (15) ημερών από την κοινοποίησή της.

2. Η έγγραφη απάντηση του κατόχου, θα πρέπει να συνοδεύεται από το σύνολο των εγγράφων και στοιχείων, τα οποία αποδεικνύουν και τεκμηριώνουν κάθε έναν από τους ισχυρισμούς του. Η ΡΑΕ στο πλαίσιο εξέτασης των ισχυρισμών του κατόχου και για την πληρότητα και ορθότητα της κρίσης της, δύναται να ζητά περαιτέρω διευκρινίσεις, καθώς και την προσκόμιση συμπληρωματικών εγγράφων.

3. Σε περίπτωση που έχει εκκινήσει η διαδικασία της παρ. 1, τυχόν αιτήματα τροποποίησης της Άδειας ΦΟΣΕ που υποβάλλονται μετά την ως άνω κοινοποίηση, δεν εξετάζονται από τη ΡΑΕ, μέχρι την έκδοση σχετικής απόφασης. Σε περίπτωση που η ΡΑΕ αποφανθεί ότι δεν χωρεί ανάκληση, τότε μόνο εξετάζεται το υποβληθέν αίτημα τροποποίησης.

4. Σε περίπτωση που η ΡΑΕ κρίνει ότι με την εμπρόθεσμη έγγραφη απάντησή του ο κάτοχος δεν αντικρούει την τέλεση της παράβασης ή/και δεν παρέχει τις αναγκαίες διευκρινίσεις, καθώς και σε περίπτωση που η τεθείσα προθεσμία της παρ. 1 παρέλθει άπρακτη, η ΡΑΕ ανακαλεί την Άδεια ΦΟΣΕ. Αν από τα προσκομιζόμενα με την απάντηση στοιχεία και έγγραφα, αντικρούεται η τέλεση της παράβασης ή παρέχονται οι αναγκαίες διευκρινίσεις, η ΡΑΕ ενημερώνει με επιστολή τον κάτοχο της Άδειας ΦΟΣΕ σχετικά με τη μη συνδρομή λόγων ανάκλησης της Άδειας ΦΟΣΕ. Η ΡΑΕ δύναται να επανέλθει οποτεδήποτε, με την ίδια ως άνω διαδικασία, σε περίπτωση που κρίνει ότι συντρέχει κάποια από τις προϋποθέσεις της παραγράφου 1 περ. (α) έως (στ) του άρθρου 17 του παρόντος Κανονισμού.

5. Η απόφαση της ΡΑΕ περί ανάκλησης της Άδειας ΦΟΣΕ κοινοποιείται στον κάτοχό της και αναρτάται στην ιστοσελίδα της.

**ΚΕΦΑΛΑΙΟ Ε΄**

**ΥΠΟΧΡΕΩΣΕΙΣ ΤΟΥ ΚΑΤΟΧΟΥ ΤΗΣ ΑΔΕΙΑΣ**

**Άρθρο 19**

**Υποχρεώσεις του κατόχου της Άδειας Φορέα** **Σωρευτικής Εκπροσώπησης παραγωγών**

Ο Κάτοχος της Άδειας Φορέα Σωρευτικής Εκπροσώπησης παραγωγών υποχρεούται:

(α) Nα τηρεί το νομοθετικό και κανονιστικό πλαίσιο που διέπει τη δραστηριότητα αυτή και ιδίως:

(αα) τον ν. 4001/2011, τον ν. 4425/2016 και τον ν. 4414/2016 και ιδίως τις διατάξεις του άρθρου 5.

(ββ) τον παρόντα Κανονισμό.

(γγ) τους Κανονισμούς των Αγορών Ηλεκτρικής Ενέργειας, τον Κώδικα Διαχείρισης Συστήματος Μεταφοράς Ηλεκτρικής Ενέργειας, τον Κώδικα Διαχειριστή ΑΠΕ και Εγγυήσεων Προέλευσης και κάθε εκδιδόμενη κατ’ εξουσιοδότηση των ανωτέρω κανονιστική πράξη ή τεχνική απόφαση.

(β) Να συναλλάσσεται με τους πελάτες του με κανόνες διαφανείς και αμερόληπτους και κατά τις συναλλαγές του να τηρεί τους κανόνες της ίσης μεταχείρισης.

(γ) Να τηρεί τους όρους της Σύμβασης Εκπροσώπησης που συνάπτει με τον εκάστοτε παραγωγό ηλεκτρικής ενέργειας από ΑΠΕ και από μονάδες αποθήκευσης που εκπροσωπεί.

(δ) Να προβαίνει αμελλητί στην εξόφληση των ποσών που αναλογούν σε κάθε παραγωγό ηλεκτρικής ενέργειας από ΑΠΕ και από μονάδες αποθήκευσης που εκπροσωπεί, σύμφωνα με τους όρους της Σύμβασης Εκπροσώπησης, και βάσει των αποτελεσμάτων που προκύπτουν από τις διαδικασίες εκκαθάρισης και διακανονισμού των συναλλαγών των Αγορών Ηλεκτρικής Ενέργειας στις οποίες συμμετέχει.

(ε) Να διατηρεί το εταιρικό/μετοχικό/συνεταιριστικό κεφάλαιο που απαιτεί κατ’ ελάχιστον ο Νόμος.

(στ) Να εκπληρώνει αμελλητί όλες τις υποχρεώσεις του προς τους Διαχειριστές της αγοράς και των συστημάτων και δικτύων διανομής.

(ζ) Να υποβάλλει στη ΡΑΕ κατ’ ελάχιστον μία φορά το έτος στοιχεία που αφορούν στην παρακολούθηση της δραστηριότητας Σωρευτικής Εκπροσώπησης παραγωγών.

**Άρθρο 20**

**Υποχρεώσεις του κατόχου της Άδειας Φορέα** **Σωρευτικής Εκπροσώπησης καταναλωτών**

Ο Κάτοχος της Άδειας Φορέα Σωρευτικής Εκπροσώπησης καταναλωτών υποχρεούται:

(α) Nα τηρεί το νομοθετικό και κανονιστικό πλαίσιο που διέπει τη δραστηριότητα αυτή και ιδίως:

(αα) τον ν. 4001/2011 και τον ν. 4425/2016.

(ββ) τον παρόντα Κανονισμό.

(γγ) τους Κανονισμούς των Αγορών Ηλεκτρικής Ενέργειας, τον Κώδικα Διαχείρισης Συστήματος Μεταφοράς Ηλεκτρικής Ενέργειας, τον Κώδικα Διαχειριστή ΑΠΕ και Εγγυήσεων Προέλευσης και κάθε εκδιδόμενη κατ’ εξουσιοδότηση των ανωτέρω κανονιστική πράξη ή τεχνική απόφαση.

(β) Να συναλλάσσεται με τους πελάτες του με κανόνες διαφανείς και αμερόληπτους και κατά τις συναλλαγές του να τηρεί τους κανόνες της ίσης μεταχείρισης.

(γ) Να τηρεί τους όρους της Σύμβασης Παροχής Ευελιξίας που συνάπτει με τον εκάστοτε καταναλωτή ηλεκτρικής ενέργειας που εκπροσωπεί.

(δ) Να προβαίνει αμελλητί στην εξόφληση των ποσών που αναλογούν σε κάθε καταναλωτή ηλεκτρικής ενέργειας που εκπροσωπεί, σύμφωνα με τους όρους της Σύμβασης Παροχής Ευελιξίας, και βάσει των αποτελεσμάτων που προκύπτουν από τις διαδικασίες εκκαθάρισης και διακανονισμού των συναλλαγών των Αγορών Ηλεκτρικής Ενέργειας στις οποίες συμμετέχει.

(ε) Να διατηρεί το εταιρικό/μετοχικό/συνεταιριστικό κεφάλαιο που απαιτεί κατ’ ελάχιστον ο Νόμος.

(στ) Να εκπληρώνει αμελλητί όλες τις υποχρεώσεις του προς τους Διαχειριστές της αγοράς και των συστημάτων και δικτύων.

(ζ) Να υποβάλλει στη ΡΑΕ κατ’ ελάχιστον μία φορά το έτος στοιχεία που αφορούν στην παρακολούθηση της δραστηριότητας Σωρευτικής Εκπροσώπησης καταναλωτών ηλεκτρικής ενέργειας.

**ΠΑΡΑΡΤΗΜΑ 1**

**ΑΙΤΗΣΗ ΓΙΑ ΧΟΡΗΓΗΣΗ ΑΔΕΙΑΣ ΦΟΡΕΑ ΣΩΡΕΥΤΙΚΉΣ ΕΚΠΡΟΣΩΠΗΣΗΣ**

**Μέρος 1**

**Στοιχεία του αιτούντος**

1. Επωνυμία
2. Αριθμός φορολογικού μητρώου και ΔΟΥ
3. Έδρα (διεύθυνση, τηλέφωνο, ταχυδρομική και ηλεκτρονική διεύθυνση)
4. Όνομα και στοιχεία νομίμου εκπροσώπου (τηλέφωνο, ηλεκτρονική διεύθυνση)
5. Εταιρική/μετοχική/συνεταιριστική σύνθεση
6. Όνομα, τηλέφωνο, ταχυδρομική και ηλεκτρονική διεύθυνση του προσώπου που ορίζεται ως αντίκλητος για την παραλαβή των εγγράφων που κοινοποιούνται στον αιτούντα στο πλαίσιο της διαδικασίας χορήγησης της Άδειας ΦΟΣΕ.

**Μέρος 2**

**Στοιχεία της δραστηριότητας**

1. Επιθυμητή διάρκεια ισχύος της Άδειας ΦΟΣΕ η οποία δεν μπορεί να υπερβαίνει τα είκοσι (20) έτη.
2. Αναλυτικά στοιχεία κάθε άλλης άδειας για την άσκηση ενεργειακής δραστηριότητας την οποία τυχόν κατέχει ο αιτών ή για την οποία έχει υποβληθεί αίτημα για χορήγηση άδειας σύμφωνα με τις διατάξεις των νόμων 2773/1999, 3468/2006, 4001/2011 και 4685/2020.

**Μέρος 3**

**Στοιχεία τεκμηρίωσης εταιρικής, οργανωτικής δομής, χρηματοοικονομικής ευρωστίας**

**και φερεγγυότητας**

1. Σε περίπτωση που ο αιτών είναι **Ανώνυμη Εταιρεία ή Εταιρεία Περιορισμένης Ευθύνης ή Ιδιωτική Κεφαλαιουχική Εταιρεία:**

α) Iσχύον/ουσα (κωδικοποιημένο/η) καταστατικό/εταιρική σύμβαση, ψηφιακά υπογεγραμμένο/η από το Γ.Ε.Μ.Η.

β) Γενικό Πιστοποιητικό από το Γ.Ε.Μ.Η.

γ) Πιστοποιητικό Ισχύουσας Εκπροσώπησης από το Γ.Ε.Μ.Η.

δ) Μετοχικό/εταιρικό κεφάλαιο:

i) Για ΑΕ και ΙΚΕ: Ανακοίνωση του Γ.Ε.ΜΗ. αναφορικά με την πιστοποίηση του καταβεβλημένου του μετοχικού / εταιρικού κεφαλαίου.

ii) Για ΕΠΕ: Εταιρική σύμβαση στην οποία να αναφέρεται το εταιρικό κεφάλαιο.

ε) Οικονομικές καταστάσεις των τριών (3) τελευταίων οικονομικών ετών, εφόσον υφίστανται, ψηφιακά υπογεγραμμένες από το Γ.Ε.ΜΗ. Σε περίπτωση που αυτές δεν είναι διαθέσιμες για την αιτούσα εταιρεία, προσκόμιση των αντίστοιχων οικονομικών καταστάσεων του κατά πλειοψηφία μετόχου/εταίρου.

στ) Στοιχεία μετόχων/μετοχών/εταιρικών μεριδίων:

Αντίγραφα νομιμοποιητικών εγγράφων με τα στοιχεία των μετόχων/εταίρων, και το ποσοστό/μερίδιο κάθε μετόχου/εταίρου (π.χ. βιβλίο μετόχων/εταίρων). Σε περίπτωση που μέτοχος/εταίρος είναι νομικό πρόσωπο, πιστοποιητικά σύστασης, εκπροσώπησης και έδρας αυτού.

Επιπλέον:

Για ΑΕ:

Εφόσον η εταιρεία είναι εισηγμένη στο Χρηματιστήριο Αθηνών, απαιτείται η υποβολή σχετικής ενημέρωσης για τον αριθμό των διαπραγματεύσιμων μετοχών της εταιρείας.

Για ΙΚΕ:

Ανακοίνωση του Γ.Ε.Μ.Η, ψηφιακά υπογεγραμμένη από το Γ.Ε.ΜΗ. περί τυχόν μεταβολής στις εγγυητικές εισφορές.

1. Σε περίπτωση που ο αιτών είναι **Ενεργειακή Κοινότητα** του ν. 4513/2018:

α) Iσχύον (κωδικοποιημένο) καταστατικό, ψηφιακά υπογεγραμμένο από το Μητρώο Ενεργειακών Κοινοτήτων του Γ.Ε.Μ.Η.

β) Γενικό Πιστοποιητικό από το από το Μητρώο Ενεργειακών Κοινοτήτων Γ.Ε.Μ.Η.

γ) Πιστοποιητικό Ισχύουσας Εκπροσώπησης από το από το Μητρώο Ενεργειακών Κοινοτήτων Γ.Ε.Μ.Η.

δ) Ανακοίνωση του Γ.Ε.ΜΗ., αναφορικά με την πιστοποίηση του καταβεβλημένου συνεταιριστικού κεφαλαίου.

ε) Βιβλίο μητρώου μελών από τα οποίο να προκύπτουν οι κάτοχοι των συνεταιριστικών μερίδων. Σε περίπτωση που συνεταιριστικές μερίδες ανήκουν σε νομικά πρόσωπα, πιστοποιητικά σύστασης, εκπροσώπησης και έδρας αυτών.

στ) Δημοσιευμένοι ισολογισμοί και λογαριασμοί αποτελεσμάτων χρήσης μαζί των τριών (3) τελευταίων οικονομικών ετών, εφόσον υφίστανται.

3. Ανεξάρτητα από τη νομική μορφή του αιτούντος:

α) Ενιαίο Πιστοποιητικό Δικαστικής Φερεγγυότητας, το οποίο έχει εκδοθεί έως και τριάντα (30) ημέρες πριν από την υποβολή της αίτησης, από το οποίο προκύπτει ότι ο αιτών δεν τελεί υπό πτώχευση, πτωχευτικό συμβιβασμό ή υπό αναγκαστική διαχείριση ή δικαστική εκκαθάριση ή ότι δεν έχει υπαχθεί σε διαδικασία εξυγίανσης.

β) Φορολογική Ενημερότητα, η οποία έχει εκδοθεί έως και τριάντα (30) πριν από την υποβολή της αίτησης.

γ) Ασφαλιστική Ενημερότητα, η οποία έχει εκδοθεί έως και τριάντα (30) ημέρες πριν από την υποβολή της αίτησης. H Ασφαλιστική Ενημερότητα θα πρέπει να καλύπτει όλο το διάστημα από τη σύσταση του νομικού προσώπου ανεξαρτήτως του φορέα ασφάλισης.

δ) Υπεύθυνη δήλωση του νόμιμου εκπροσώπου του αιτούντος με θεώρηση του γνησίου της υπογραφής σχετικά με την οργανωτική και διοικητική δομή του αιτούντος και τους τυχόν δεσμούς και συμμετοχές του αιτούντος, των μετόχων, των εταίρων και των προσώπων που ασκούν τη διοίκηση του σε άλλες εταιρείες ή ομίλους εταιρειών, στην ημεδαπή και στην αλλοδαπή.

ε) Σε περίπτωση άσκησης άλλης Ενεργειακής Δραστηριότητας, βεβαίωση από τους αρμόδιους διαχειριστές των αγορών και των συστημάτων μεταφοράς/διανομής περί μη ύπαρξης οφειλών.

4. Τα αλλοδαπά νομικά πρόσωπα υποβάλλουν τα αντίστοιχα πιστοποιητικά και στοιχεία των παραγράφων 1-3 που εκδίδονται από τις αρχές του κράτους της έδρας του αιτούντος, με επίσημη μετάφραση στην ελληνική γλώσσα, είτε από πιστοποιημένους μεταφραστές του Υπουργείου Εξωτερικών, είτε από το αρμόδιο προξενείο, είτε από δικηγόρο κατά την έννοια των άρθρων 454 του Κώδικα Πολιτικής Δικονομίας και 36 του Κώδικα Δικηγόρων (ν. 4194/2013, ΦΕΚ Α’ 208). Επίσης, υποβάλλεται νομική γνωμοδότηση από δικηγόρο με άδεια ασκήσεως επαγγέλματος στο κράτος στο οποίο έχει έδρα ο αιτών στην οποία περιγράφεται η νόμιμη σύσταση της εταιρείας, η εκπροσώπηση αυτής, η μετοχική/εταιρική σύνθεση, το μετοχικό/εταιρικό κεφάλαιο και το «καλώς έχειν» (good standing) του αιτούντος.

Τα αλλοδαπά έγγραφα που εκδίδονται από δημόσιες αρχές θα πρέπει να φέρουν Επισημείωση (Apostille), σύμφωνα με τη Σύμβαση της Χάγης ή άλλως θεώρηση από Ελληνική Προξενική Αρχή.

Σε περίπτωση που κάποιο πιστοποιητικό δεν εκδίδεται στην αλλοδαπή, υποβάλλεται υπεύθυνη δήλωση του νόμιμου εκπροσώπου, με θεώρηση ως προς το γνήσιο της υπογραφής, περί αντικειμενικής αδυναμίας έκδοσης αυτού, στην οποία θα δηλώνονται και τα στοιχεία που αφορά το εν λόγω πιστοποιητικό.

Σε περίπτωση που τα αλλοδαπά νομικά πρόσωπα έχουν συστήσει Υποκατάστημα στην Ελλάδα υποβάλλουν και τα νομιμοποιητικά έγγραφα σύστασης του Υποκαταστήματος.

**Mέρος 4**

**Στοιχεία επαγγελματικής και τεχνικής επάρκειας**

1. Συνοπτική παρουσίαση του επιχειρηματικού σχεδίου του αιτούντος για τα επόμενα πέντε (5) έτη, η οποία τουλάχιστον περιλαμβάνει:

α) Εκτιμήσεις σχετικά με τον αριθμό και την κατηγορία πελατών (τεχνολογία, κατηγορία καταναλωτών) και τη συνολική παραγωγή/φορτίο που θα εξυπηρετεί ο αιτών.

β) Ετήσιες προβλέψεις κόστους και εσόδων από την άσκηση της δραστηριότητας. Εκτιμήσεις καθαρών ετησίων ταμειακών ροών για μεταγενέστερες περιόδους επαρκείς για να αποδειχτεί η βιωσιμότητα του επιχειρηματικού σχεδίου στο οποίο αφορά η αίτηση τουλάχιστον για μία πενταετία.

γ) Στοιχεία πηγών χρηματοδότησης του αιτούντος για την άσκηση της αιτηθείσας δραστηριότητας και τεκμηρίωση αυτών.

1. Σχέδιο συλλογής, επεξεργασίας και συνετής διαχείρισης των δεδομένων της παραγωγής/κατανάλωσης των πελατών για την αξιολόγηση του προφίλ παραγωγής/κατανάλωσής τους για την βέλτιστη πρόβλεψη παραγωγής/εξοικονόμηση ή χρήση της ηλεκτρικής ενέργειας.
2. Πολιτικές διαχείρισης και προστασίας ευαίσθητων εμπορικών και προσωπικών δεδομένων των πελατών

**Μέρος 5**

**Δηλώσεις και άλλα συνοδευτικά έγγραφα**

1. Υπεύθυνη δήλωση θεωρημένη ως προς το γνήσιο της υπογραφής του υπογράφοντος νόμιμου εκπροσώπου του αιτούντος από οποιαδήποτε αρμόδια διοικητική αρχή ή ΚΕΠ σύμφωνα με τις διατάξεις του άρθρου 11 του ν. 2690/1999 (ΦΕΚ Α’ 45) ή σε ηλεκτρονική μορφή υπογεγραμμένη μέσω των κωδικών TAXIS, σύμφωνα με τα οριζόμενα στην ηλεκτρονική πλατφόρμα gov.gr, στην οποία βεβαιώνονται τα εξής:

« (α) όλα τα στοιχεία που περιλαμβάνονται στην αίτηση είναι αληθή.

(β) το νομικό πρόσωπο που εκπροσωπώ δεν έχει οφειλές προς τους αρμόδιους διαχειριστές της αγοράς και των συστημάτων/δικτύων διανομής ηλεκτρικής ενέργειας και φυσικού αερίου.

(γ) δεν έχω και δεν έχουν τα πρόσωπα που διοικούν το νομικό πρόσωπο που εκπροσωπώ καταδικασθεί με απόφαση ελληνικού ή αλλοδαπού Δικαστηρίου για αδίκημα που αφορά:

- την επαγγελματική μου (τους) διαγωγή και δη για υπεξαίρεση, απάτη, πλαστογραφία, ψευδορκία, δωροδοκία και δόλια χρεωκοπία με τελεσίδικη απόφαση σύμφωνα με τη νομοθεσία του κράτους εγκατάστασής μου (ή του κράτους εγκατάστασης του νομικού προσώπου που εκπροσωπώ).

- τη συμμετοχή σε εγκληματική οργάνωση, κατά το άρθρο 2 παρ. 1 της κοινής δράσης της 98/773/ΔΕΥ του Συμβουλίου της Ευρωπαϊκής Ένωσης.

- δωροδοκία, κατά το άρθρο 3 της πράξης του Συμβουλίου της 26ης Μαΐου 1997(21) και το άρθρο 3 παρ. 1 της κοινής δράσης 98/742/ΚΕΠΠΑ του Συμβουλίου.

- απάτη, κατά την έννοια του άρθρου 1 της σύμβασης για την προστασία των οικονομικών συμφερόντων των Ευρωπαϊκών Κοινοτήτων.

- νομιμοποίηση εσόδων από παράνομες δραστηριότητες, κατά το άρθρο 1 της οδηγίας 91/308/EOK του Συμβουλίου, για την πρόληψη χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες».

1. Aπόδειξη καταβολής τυχόν προβλεπόμενου ανταποδοτικού τέλους βάσει του άρθρου 38 του ν. 4001/2011.

**ΠΑΡΑΡΤΗΜΑ 2**

**ΓΕΝΙΚΟΙ ΟΡΟΙ ΑΔΕΙΑΣ ΦΟΡΕΑ** **ΣΩΡΕΥΤΙΚΉΣ ΕΚΠΡΟΣΩΠΗΣΗΣ ΠΑΡΑΓΩΓΩΝ**

Α. Υποχρέωση τήρησης νομοθετικού και κανονιστικού πλαισίου

1. Ο κάτοχος της Άδειας ΦΟΣΕ οφείλει να τηρεί το νομοθετικό και κανονιστικό πλαίσιο που διέπει τη δραστηριότητα αυτή και ιδίως:

(α) τους ν. 4414/2016, ν. 4001/2011, ν. 4425/2016, τον Κανονισμό Αδειών Φορέα Σωρευτικής Εκπροσώπησης, τους Κανονισμούς, τους Κώδικες και τις κανονιστικές πράξεις που διέπουν τη δραστηριότητα Σωρευτικής Εκπροσώπησης παραγωγών ηλεκτρικής ενέργειας

(β) τους γενικούς και ειδικούς όρους και υποχρεώσεις που περιλαμβάνονται στην Άδεια ΦΟΣΕ που του χορηγείται.

2. Ο Κάτοχος της Άδειας ΦΟΣΕ οφείλει να τηρεί τους όρους της Σύμβασης Εκπροσώπησης που συνάπτει με τον εκάστοτε παραγωγό ηλεκτρικής ενέργειας από ΑΠΕ ή από μονάδες αποθήκευσης που εκπροσωπεί.

3. Ο Κάτοχος της Άδειας ΦΟΣΕ οφείλει να προβαίνει αμελλητί στην εξόφληση των ποσών που αναλογούν σε κάθε παραγωγό ηλεκτρικής ενέργειας που εκπροσωπεί, σύμφωνα με τους όρους της Σύμβασης Εκπροσώπησης, και βάσει των αποτελεσμάτων που προκύπτουν από τη διαδικασία εκκαθάρισης και διακανονισμού των συναλλαγών στις Αγορές Ηλεκτρικής Ενέργειας, σύμφωνα με τις αντίστοιχες προβλέψεις των οικείων Κανονισμών και Κωδίκων.

4. Καθ’ όλη τη διάρκεια ισχύος της Άδειας ΦΟΣΕ, ο κάτοχός της υποχρεούται να διατηρεί το εταιρικό / μετοχικό / συνεταιριστικό κεφάλαιο που απαιτεί κατ’ ελάχιστον ο νόμος.

Β. Παροχή Στοιχείων - Διεξαγωγή ελέγχων

Ο κάτοχος της Άδειας ΦΟΣΕ οφείλει να παρέχει στη ΡΑΕ τα τεχνικά, οικονομικά, λογιστικά, εμπορικά και άλλα συναφή έγγραφα, στοιχεία ή πληροφορίες που του ζητούνται, εντός εύλογου χρόνου μετά από γραπτή ειδοποίηση που απευθύνεται σε αυτόν, καθώς και να διευκολύνει τη διεξαγωγή ελέγχων.

Γ. Υποχρεώσεις Γνωστοποίησης

Ο κάτοχος της Άδειας ΦΟΣΕ οφείλει να γνωστοποιήσει στη ΡΑΕ κάθε μεταβολή των στοιχείων της Άδειας ΦΟΣΕ, καθώς και κάθε εταιρική αλλαγή, συμπεριλαμβανομένης και της αλλαγής του ύψους του μετοχικού / εταιρικού / συνεταιριστικού κεφαλαίου, εντός προθεσμίας δεκαπέντε (15) ημερών από την πραγματοποιούμενη μεταβολή.

Δ. Τροποποίηση Άδειας ΦΟΣΕ

Ο κάτοχος της Άδειας ΦΟΣΕ υποχρεούται να υποβάλλει αίτηση τροποποίησης της Άδειας ΦΟΣΕ όταν συντρέχουν οι περιπτώσεις της παρ. 2 του άρθρου 13 του παρόντος Κανονισμού.

Ε. Τήρηση λογαριασμών

Ο κάτοχος της Άδειας ΦΟΣΕ οφείλει να τηρεί τις υποχρεώσεις, που προβλέπονται στο άρθρο 141 του ν. 4001/2011, όπως ισχύει, σχετικά με την τήρηση λογαριασμών και να τηρεί στην έδρα του αντίγραφα των λογαριασμών στη διάθεση του κοινού, εκτός εάν οι λογαριασμοί αυτοί δημοσιεύονται υποχρεωτικά.

ΣΤ. Συμβάσεις με τους φορείς λειτουργίας της αγοράς ηλεκτρικής ενέργειας και διαχείρισης συστήματος μεταφοράς/δικτύου διανομής ηλεκτρικής ενέργειας

Ο κάτοχος της Άδειας ΦΟΣΕ οφείλει να συνάπτει με τους αρμόδιους φορείς της αγοράς ηλεκτρικής ενέργειας και διαχείρισης του συστήματος μεταφοράς/δικτύου διανομής ηλεκτρικής ενέργειας τις συμβάσεις που απαιτούνται για την εκπροσώπηση παραγωγών στην αγορά ηλεκτρικής ενέργειας και να εκπληρώνει αμελλητί τις υποχρεώσεις του απέναντι στους ανωτέρω φορείς/διαχειριστές.

Ζ. Τέλη

Ο κάτοχος της Άδειας ΦΟΣΕ οφείλει να καταβάλει όλα τα τέλη που προβλέπονται από την ισχύουσα νομοθεσία.

**ΠΑΡΑΡΤΗΜΑ 3**

**ΓΕΝΙΚΟΙ ΟΡΟΙ ΑΔΕΙΑΣ ΦΟΡΕΑ ΣΩΡΕΥΤΙΚΉΣ ΕΚΠΡΟΣΩΠΗΣΗΣ ΚΑΤΑΝΑΛΩΤΩΝ**

Α. Υποχρέωση τήρησης νομοθετικού και κανονιστικού πλαισίου

1. Ο κάτοχος της Άδειας ΦΟΣΕ οφείλει να τηρεί το νομοθετικό και κανονιστικό πλαίσιο που διέπει τη δραστηριότητα αυτή και ιδίως:

(α) τους ν. 4001/2011, ν. 4425/2016 και ν. 4843/2021, τον Κανονισμό Αδειών Φορέα Σωρευτικής Εκπροσώπησης, τους Κανονισμούς, τους Κώδικες και τις κανονιστικές πράξεις που διέπουν τη δραστηριότητα Σωρευτικής Εκπροσώπησης καταναλωτών ηλεκτρικής ενέργειας.

(β) τους γενικούς και ειδικούς όρους και υποχρεώσεις που περιλαμβάνονται στην Άδεια ΦΟΣΕ που του χορηγείται.

2. Ο κάτοχος της Άδειας ΦΟΣΕ οφείλει να τηρεί τους όρους της Σύμβασης Παροχής Ευελιξίας που συνάπτει με τον εκάστοτε καταναλωτή ηλεκτρικής ενέργειας που εκπροσωπεί.

3. Ο κάτοχος της Άδειας ΦΟΣΕ οφείλει να προβαίνει αμελλητί στην εξόφληση των ποσών που αναλογούν σε κάθε καταναλωτή ηλεκτρικής ενέργειας που εκπροσωπεί, σύμφωνα με τους όρους της Σύμβασης Παροχής Ευελιξίας, και βάσει των αποτελεσμάτων που προκύπτουν από τη διαδικασία εκκαθάρισης και διακανονισμού των συναλλαγών στις Αγορές Ηλεκτρικής Ενέργειας, σύμφωνα με τις αντίστοιχες προβλέψεις των οικείων Κανονισμών και Κωδίκων.

4. Καθ’ όλη τη διάρκεια ισχύος της Άδειας ΦΟΣΕ, ο κάτοχός της υποχρεούται να διατηρεί το εταιρικό / μετοχικό / συνεταιριστικό κεφάλαιο που απαιτεί κατ’ ελάχιστον ο νόμος.

Β. Παροχή Στοιχείων - Διεξαγωγή ελέγχων

Ο κάτοχος της Άδειας ΦΟΣΕ οφείλει να παρέχει στη ΡΑΕ τα τεχνικά, οικονομικά, λογιστικά, εμπορικά και άλλα συναφή έγγραφα, στοιχεία ή πληροφορίες που του ζητούνται, εντός εύλογου χρόνου μετά από γραπτή ειδοποίηση που απευθύνεται σε αυτόν, καθώς και να διευκολύνει τη διεξαγωγή ελέγχων.

Γ. Υποχρεώσεις Γνωστοποίησης

Ο κάτοχος της Άδειας ΦΟΣΕ οφείλει να γνωστοποιήσει στη ΡΑΕ κάθε μεταβολή των στοιχείων της Άδειας ΦΟΣΕ, καθώς και κάθε εταιρική αλλαγή, συμπεριλαμβανομένης και της αλλαγής του ύψους του μετοχικού / εταιρικού / συνεταιριστικού κεφαλαίου, εντός προθεσμίας δεκαπέντε (15) ημερών από την πραγματοποιούμενη μεταβολή.

Δ. Τροποποίηση Άδειας ΦΟΣΕ

Ο κάτοχος της Άδειας ΦΟΣΕ υποχρεούται να υποβάλλει αίτηση τροποποίησης της Άδειας ΦΟΣΕ όταν συντρέχουν οι περιπτώσεις της παρ. 2 του άρθρου 13 του παρόντος Κανονισμού.

Ε. Τήρηση λογαριασμών

Ο κάτοχος της Άδειας ΦΟΣΕ οφείλει να τηρεί τις υποχρεώσεις, που προβλέπονται στο άρθρο 141 του ν. 4001/2011, όπως ισχύει, σχετικά με την τήρηση λογαριασμών και να τηρεί στην έδρα του αντίγραφα των λογαριασμών στη διάθεση του κοινού, εκτός εάν οι λογαριασμοί αυτοί δημοσιεύονται υποχρεωτικά.

ΣΤ. Συμβάσεις με τους φορείς λειτουργίας της αγοράς ηλεκτρικής ενέργειας και διαχείρισης συστήματος μεταφοράς/δικτύου διανομής ηλεκτρικής ενέργειας.

Ο κάτοχος της Άδειας ΦΟΣΕ οφείλει να συνάπτει με τους αρμόδιους φορείς της αγοράς ηλεκτρικής ενέργειας και διαχείρισης του συστήματος μεταφοράς/δικτύου διανομής ηλεκτρικής ενέργειας τις συμβάσεις που απαιτούνται για την εκπροσώπηση καταναλωτών στην αγορά ηλεκτρικής ενέργειας και να εκπληρώνει αμελλητί τις υποχρεώσεις του απέναντι στους ανωτέρω φορείς/διαχειριστές.

Ζ. Τέλη

Ο κάτοχος της Άδειας ΦΟΣΕ οφείλει να καταβάλει όλα τα τέλη που προβλέπονται από την ισχύουσα νομοθεσία.